
Pićan 40, 52332 Pićan
Tel: +385 52 887 048,

Web: www.pican.hr
OIB: 30638625602

KLASA: 024-01/25-01/
URBROJ: 2163-30-03-25-
Pićan, ______ 2025. godine

Na temelju članka 19. stavka 1. točke 4. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 36/09, 150/11, 144/12, 19/13, 137/15, 123/17, 98/19, 144/20, 151/22, 155/23) i članka 19. Statuta Općine Pićan („Službene novine Općine Pićan“ br. 6/18, 3/21, 4/21 – pročišćeni tekst), Općinsko vijeće Općine Pićan dana _____ godine donosi sljedeću 

ODLUKU
o jednokratnoj novčanoj potpori za novorođenčad

Članak 1.
Ovom Odlukom uređuju se uvjeti, način i visina ostvarivanja jednokratne novčane potpore za novorođeno dijete u obitelji na području Općine Pićan.

Članak 2.
Pravo na jednokratnu novčanu potporu za novorođenče može ostvariti jedan od roditelja, skrbnika ili udomitelja novorođenog djeteta pod uvjetom da ima neprekidno prijavljeno prebivalište na području Općine Pićan najmanje 12 mjeseci u trenutku podnošenja zahtjeva kojim se traži potpora i da je dijete nakon rođenja prijavljeno na području Općine Pićan.
Ukoliko samo jedan od roditelja, skrbnika ili udomitelja novorođenog djeteta ima prebivalište na području Općine Pićan u skladu sa stavkom 2. ovog članka, isplaćuje se 50% iznosa utvrđenog u članku 5. ove Odluke.

Članak 3.
Roditelji novorođenog djeteta ostvaruju pravo na jednokratnu novčanu potporu ukoliko najkasnije u roku od 12 mjeseci od dana rođenja djeteta podnesu pisani zahtjev Jedinstvenom upravnom odjelu Općine Pićan (u daljnjem tekstu: Jedinstveni upravni odjel).
Isplata će se izvršiti na tekući račun jednog od roditelja, a temeljem podnesenog zahtjeva i dokumentacije kojom se dokazuje pravo na naknadu: 
· preslika izvatka iz matice rođenih ili rodnog lista novorođenog djeteta,
· preslika izvatka iz matice rođenih ili rodnog lista za svu ostalu djecu u obitelji (ako ih ima),
· preslika potvrda o prebivalištu novorođenog djeteta,
· preslike potvrda o prebivalištu za svu ostalu djecu u obitelji (ako ih ima),
· preslike osobnih iskaznica ili potvrde o prebivalištu roditelja,
· kopija tekućeg računa podnositelja zahtjeva.
Jedinstveni upravni odjel može zahtijevati i druge dokaze u svezi ostvarivanja prava temeljem ove Odluke.

Članak 4.
Jedinstveni upravni odjel temeljem podnesenog zahtjeva i priložene dokumentacije donosi rješenje.
Protiv navedenog rješenja može se izjaviti žalba Jedinstvenom upravnom odjelu u roku od 15 dana od dana zaprimanja rješenja.
Jednokratna novčana potpora isplatit će se na tekući račun roditelja u roku od 30 dana od dana podnošenja zahtjeva.

Članak 5.
Iznos naknade za pojedino dijete utvrđuje se u visini od 1.000,00 eura, pomnoženo s njegovim rednim brojem među djecom rođenom na području Općine Pićan.
Redni broj iz prethodnog stavka određuje se prema kronološkom redoslijedu rođenja djece koja su rođena na području Općine Pićan, te se stoga u kronološki redoslijed ne uračunavaju djeca rođena izvan područja Općine Pićan.
Činjenica da je dijete rođeno na području Općine Pićan dokazuje se potvrdom o prebivalištu, iz koje mora biti razvidno da je prvo prebivalište djeteta prijavljeno na području Općine Pićan.

Članak 6.
Sredstva iz točke 5. ove Odluke se osiguravaju u Proračunu Općine Pićan.

Članak 7.
Ovom Odlukom stavlja se van snage Odluka o jednokratnoj novčanoj naknadi za novorođenčad („Službene novine Općine Pićan“ br. 2/17).

Članak 8.
Ova Odluka stupa na snagu osmog dana od dana objave u „Službenim novinama Općine Pićan“, a primjenjuje se na zahtjeve podnesene od dana stupanja na snagu Odluke.

O b r a z l o ž e n j e

1. PRAVNA OSNOVA ZA DONOŠENJE ODLUKE
· članak 19. stavka 1. točke 4. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 36/09, 150/11, 144/12, 19/13, 137/15, 123/17, 98/19, 144/20, 151/22, 155/23)
· članak 19. Statuta Općine Pićan („Službene novine Općine Pićan“ br. 6/18, 3/21, 4/21 – pročišćeni tekst)

2. OBRAZLOŽENJE
Općina Pićan sustavno provodi demografske mjere s ciljem poticanja rađanja, poboljšanja životnih uvjeta obitelji te stvaranja preduvjeta za ostanak i doseljavanje mladih obitelji na području Općine. Jedna od tih mjera je i isplata jednokratne novčane potpore za novorođeno dijete.

Dosadašnja odluka o jednokratnoj novčanoj naknadi za novorođenčad („Službene novine Općine Pićan“ br. 2/17) bila je na snazi od 2017. godine te je u međuvremenu pokazala potrebu za izmjenama i dopunama, prvenstveno radi usklađenja s novim okolnostima i stvarnim potrebama stanovništva. Slijedom navedenoga, ovom bi se Odlukom naknade za novorođenu djecu povećale s 398,17 eura na 1.000,00 eura za prvorođeno dijete, s 663,61 eura na 2.000,00 eura za drugorođeno dijete, s 1.327,22 eura na 3.000,00 eura za trećerođeno dijete itd. Detaljnije se uređuju uvjeti, način i visina ostvarivanja jednokratne novčane potpore, pri čemu se iznos potpore veže uz redni broj djeteta rođenog na području Općine Pićan. Istodobno se propisuje obveza dokazivanja prebivališta djeteta i roditelja na području Općine Pićan, kako bi se osiguralo da pravo ostvaruju isključivo stanovnici Općine.

3. FINANCIJSKA SREDSTVA POTREBNA ZA PROVEDBU OVOG AKTA
Sredstva za provedbu ove mjere planiraju se i osiguravaju u Proračunu Općine Pićan.

Obrazloženje pripremila:
Martina Bilić, v.r.

